
Betegtájékoztató: Információk a beteg számára

Imatinib 1 A Pharma 100 mg filmtabletta
Imatinib 1 A Pharma 400 mg filmtabletta

imatinib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer az Imatinib 1 A Pharma filmtabletta és milyen betegségek esetén alkalmazható?
2. Tudnivalók az Imatinib 1 A Pharma filmtabletta szedése előtt
3. Hogyan kell szedni az Imatinib 1 A Pharma filmtablettát?
4. Lehetséges mellékhatások
5. Hogyan kell az Imatinib 1 A Pharma filmtablettát tárolni?
6. A csomagolás tartalma és egyéb információk


1. Milyen típusú gyógyszer az Imatinib 1 A Pharma filmtabletta és milyen betegségek esetén alkalmazható?

Az Imatinib 1 A Pharma filmtabletta egy imatinib nevű hatóanyagot tartalmazó gyógyszer. Ez a gyógyszer a kóros sejtek szaporodását gátolja az alább felsorolt betegségekben. Ezek a betegségek bizonyos típusú rosszindulatú daganatos megbetegedések.

Az Imatinib 1 A Pharma filmtabletta felnőtteknél, illetve gyermekeknél és serdülőknél az alábbi betegségek kezelésére szolgál:

· Krónikus mieloid leukémia (CML). A leukémia a fehérvérsejtek daganatos megbetegedése. A fehérvérsejtek segítik a szervezetet a fertőzések leküzdésében. A krónikus mieloid leukémia a leukémia azon formája, amelyben egyes kóros fehérvérsejtek (úgynevezett mieloid sejtek) száma szabályozatlanul növekedni kezd.
· Philadelphia-kromoszóma-pozitív akut limfoblasztos leukémia (Ph-pozitív ALL). A leukémia a fehérvérsejtek daganatos megbetegedése. A fehérvérsejtek segítik a szervezetet a fertőzések leküzdésében. Az akut limfoblasztos leukémia a leukémia azon formája, amelyben egyes kóros fehérvérsejtek (úgynevezett limfoblasztok) száma szabályozatlanul növekedni kezd. Az Imatinib 1 A Pharma filmtabletta gátolja ezeknek a sejteknek a szaporodását.

Az Imatinib 1 A Pharma filmtabletta felnőtt betegeknél az alábbi betegségek kezelésére is szolgál:

· [bookmark: _GoBack]Mielodiszpláziás/mieloproliferatív betegségek (MDS/MPD). Ezek a vér betegségeinek olyan csoportjai, amelyekben a vér egyes sejtjeinek száma szabályozatlanul növekedni kezd. Az Imatinib 1 A Pharma filmtabletta az ilyen betegségek bizonyos altípusában gátolja ezeknek a sejteknek a szaporodását.
· Hipereozinofília szindróma (HES) és/vagy krónikus eozinofíliás leukémia (CEL). Ezek a vérképzőrendszer olyan betegségei, amelyekben egyes vérsejtek (úgynevezett eozinofil sejtek) szabályozatlanul szaporodni kezdenek. Az Imatinib 1 A Pharma filmtabletta az ilyen betegségek bizonyos altípusában gátolja ezeknek a sejteknek a szaporodását.
· Gasztrointesztinális sztrómális tumorok (GIST). A GIST a gyomor-bél rendszer daganatos betegsége, amely abból ered, hogy e szervek kötőszövetének sejtjei szabályozatlanul szaporodni kezdenek.
· Dermatofibroszarkóma protuberánsz (DFSP). A DFSP a bőr alatti szövet daganatos megbetegedése, melyben egyes sejtek szabályozatlanul szaporodni kezdenek. Az Imatinib 1 A Pharma filmtabletta ezeknek a sejteknek a szaporodását gátolja.
A betegtájékoztató további részében ezeket a rövidítéseket fogjuk használni, amikor ezekről a betegségekről teszünk említést.

Forduljon kezelőorvosához, amennyiben bármilyen kérdése van arról, hogy miként hat az Imatinib 1 A Pharma, illetve, hogy miért részesül ebben a kezelésben.


2. Tudnivalók az Imatinib 1 A Pharma filmtabletta szedése előtt

Az Imatinib 1 A Pharma-t kizárólag olyan orvos írhatja fel Önnek, aki tapasztalt a vért érintő rosszindulatú daganatos betegség vagy az úgynevezett szolid tumorok (tömör daganatok) kezelésében.

Pontosan kövesse kezelőorvosa valamennyi utasítását, még akkor is, ha azok eltérnek az ebben a betegtájékoztatóban leírt általános információktól.

Ne szedje az Imatinib 1 A Pharma filmtablettát:
· ha allergiás az imatinibre vagy a gyógyszer (6. pontban felsorolt) egyéb összetevőjére.
Amennyiben ez vonatkozik Önre, tájékoztassa erről kezelőorvosát, és ne vegye be az Imatinib 1 A Pharma filmtablettát.

Ha Ön úgy véli, hogy allergiás lehet, de nem biztos benne, forduljon kezelőorvosához tanácsért.

Figyelmeztetések és óvintézkedések
Az Imatinib 1 A Pharma filmtabletta szedése előtt beszéljen kezelőorvosával:
· ha máj-, vese- vagy szívproblémája van, vagy volt korábban bármikor.
· ha levotiroxin-tartalmú gyógyszert szed, mert eltávolították a pajzsmirigyét.
· ha Önnek valaha hepatitisz-B-fertőzése (vírusos májgyulladása) volt vagy jelenleg fennáll annak a lehetősége. Ez azért fontos, mert az Imatinib 1 A Pharma filmtabletta a hepatitisz-B-fertőzés kiújulását válthatja ki, ami egyes esetekben halálos kimenetelű lehet. A kezelés elindítása előtt a kezelőorvos gondosan megvizsgálja a beteget, hogy vannak-e erre a fertőzésre utaló jelek.
· ha az Imatinib 1 A Pharma filmtabletta szedése közben véraláfutást, vérzést, lázat, fáradtságot és zavartságot tapasztal, keresse fel kezelőorvosát. Ez a vérerek károsodásának, más néven a trombotikus mikroangiopátiának (TMA) a jele lehet.
Amennyiben a fentiek bármelyike vonatkozik Önre, ezt még az Imatinib 1 A Pharma filmtabletta bevétele előtt mondja el kezelőorvosának.

Az Imatinib 1 A Pharma filmtabletta szedése alatt Ön érzékenyebb lehet a napsugárzásra. Fontos, hogy öltözéke takarja a napsütésnek kitett bőrterületeket, valamint, hogy magas faktorszámú (SPF) fényvédő készítményt használjon. Ezek a szabályok gyermekekre és serdülőkre is vonatkoznak.

Az Imatinib 1 A Pharma filmtabletta-kezelés során azonnal értesítse kezelőorvosát, ha hirtelen testtömeg-növekedést észlel. Az Imatinib 1 A Pharma filmtabletta az Ön testében a víz visszatartását okozhatja (súlyos folyadékretenció).

Mialatt Ön szedi az Imatinib 1 A Pharma filmtablettát, kezelőorvosa rendszeresen ellenőrizni fogja, hogy a gyógyszer hat-e. Vérképét és testtömegét is rendszeresen ellenőrzik majd.

Gyermekek és serdülők
Az Imatinib 1 A Pharma filmtabletta CML-ben szenvedő gyermekek és serdülők kezelésére is alkalmazható. Kétéves kor alatti, CML-ben szenvedő gyermekekre vonatkozóan nincs tapasztalat. Ph‑pozitív ALL-ben szenvedő gyermekek és serdülők esetében kevés tapasztalat áll rendelkezésre, míg MDS/MPD-ben, DFSP-ben, GIST-ben és HES/CEL-ben szenvedő gyermekekre és serdülőkre vonatkozóan csak nagyon kevés tapasztalat áll rendelkezésre.

Néhány, Imatinib 1 A Pharma filmtablettát szedő gyermek és serdülő növekedése a normálisnál lassabb lehet. A kezelőorvos a rendszeres kontrollvizsgálatok alkalmával ellenőrizni fogja a növekedést.

Egyéb gyógyszerek és az Imatinib 1 A Pharma filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket (például paracetamol) és a gyógynövénykészítményeket (például közönséges orbáncfű) is. Néhány gyógyszer egyidejű alkalmazás esetén befolyásolhatja az Imatinib 1 A Pharma filmtabletta hatását. Fokozhatják, illetve csökkenthetik az Imatinib 1 A Pharma filmtabletta hatását, ami a mellékhatások fokozódásához, illetve az Imatinib 1 A Pharma filmtabletta hatásosságának csökkenéséhez vezethet. Ugyanígy, az Imatinib 1 A Pharma filmtabletta is befolyásolhatja néhány más gyógyszer hatását.

Tájékoztassa kezelőorvosát, ha vérrögképződést gátló gyógyszert alkalmaz.

Terhesség, szoptatás és termékenység
· Ha Ön terhes vagy szoptat, illetve ha fennáll Önnél a terhesség lehetősége, vagy gyermeket szeretne, a gyógyszer alkalmazása előtt beszéljen kezelőorvosával.
· Az Imatinib 1 A Pharma filmtabletta alkalmazása nem javasolt a terhesség ideje alatt, csak ha az egyértelműen szükséges, mivel károsíthatja a magzatot. Kezelőorvosa megbeszéli Önnel a terhesség ideje alatti Imatinib 1 A Pharma filmtabletta-kezelés lehetséges kockázatait.
· A fogamzóképes nőknek hatékony fogamzásgátló módszer alkalmazása javasolt a kezelés időtartama alatt és még további 15 napig az Imatinib 1 A Pharma filmtabletta-kezelés befejezését követően.
· Ne szoptasson az Imatinib 1 A Pharma filmtabletta-kezelés időtartama alatt, és még további 15 napig az Imatinib 1 A Pharma filmtabletta-kezelés befejezését követően, mert ebben az időszakban a szoptatás káros hatással lehet csecsemőjére.
· Javasolt, hogy azok a betegek, akik aggódnak a termékenységük miatt az Imatinib 1 A Pharma filmtabletta szedése során, forduljanak tanácsért kezelőorvosukhoz.

A készítmény hatásai a gépjárművezetéshez és a gépek kezeléséhez szükséges képességekre
A gyógyszer szedésének ideje alatt szédülést vagy álmosságot tapasztalhat, vagy látása homályossá válhat. Ilyenkor ne vezessen, illetve ne használjon gépeket, amíg nem érzi ismét jól magát.


3. Hogyan kell szedni az Imatinib 1 A Pharma filmtablettát?

Kezelőorvosa azért írta fel Önnek az Imatinib 1 A Pharma filmtablettát, mert Ön súlyos betegségben szenved. Az Imatinib 1 A Pharma filmtabletta segíthet Önnek abban, hogy legyőzze ezt a betegséget.

A gyógyszert azonban mindig a kezelőorvosa vagy gyógyszerésze által elmondottaknak megfelelően szedje. Fontos, hogy ezt mindaddig tegye, amíg kezelőorvosa vagy gyógyszerésze előírja. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Ne hagyja abba az Imatinib 1 A Pharma filmtabletta szedését, csak akkor, ha ezt kezelőorvosa mondja Önnek. Amennyiben nem tudja a gyógyszert az orvos által előírtaknak megfelelően szedni, vagy ha úgy érzi, hogy már nincs rá szüksége, azonnal forduljon kezelőorvosához.

Mennyi Imatinib 1 A Pharma filmtablettát kell bevenni?

Alkalmazás felnőtteknél
Kezelőorvosa mondja meg, hogy pontosan hány darab Imatinib 1 A Pharma filmtablettát kell bevennie.

· Ha Önt CML miatt kezelik:
Az Ön állapotától függően a szokásos kezdő adag vagy 400 mg, vagy 600 mg, amit naponta egy alkalommal kell bevennie.

· Ha Önt GIST miatt kezelik:
A kezdő adag 400 mg, amit naponta egy alkalommal kell bevennie.

Ha Önt CML vagy GIST miatt kezelik, kezelőorvosa növelheti vagy csökkentheti az adagot attól függően, hogy Ön miként reagál a kezelésre. Amennyiben az Ön napi adagja 800 mg, 400 mg-ot vegyen be reggel és 400 mg-ot este.

- 	Ha Önt Ph-pozitív ALL miatt kezelik:
A kezdő adag 600 mg, amit naponta egy alkalommal kell bevennie.

- 	Ha Önt MDS/MPD miatt kezelik:
A kezdő adag 400 mg, amit naponta egy alkalommal kell bevennie.

- 	Ha Önt HES/CEL miatt kezelik:
A kezdő adag 100 mg, amit naponta egy alkalommal kell bevennie. Attól függően, hogy betegsége miként reagál a kezelésre, kezelőorvosa emelheti az adagot 400 mg-ra, amit naponta egy alkalommal kell bevennie.

- 	Ha Önt DFSP miatt kezelik:
Az adag naponta 800 mg, ebből 400 mg-ot reggel, 400 mg-ot pedig este kell bevennie.

A 400 mg-os adagot vagy 4 darab 100 mg-os, vagy 1 darab 400 mg-os tabletta formájában lehet bevenni. A 600 mg-os adagot vagy 1 darab 400 mg-os és 2 darab 100 mg-os tabletta formájában, vagy 1 darab 400 mg-os és fél darab 400 mg-os tabletta formájában kell bevenni.

A tablettát a bemetszésnél eltörve ketté lehet osztani.

Alkalmazása gyermekeknél és serdülőknél
A kezelőorvos megmondja, hogy mennyi Imatinib 1 A Pharma filmtablettát kell adnia gyermekének. Az alkalmazandó Imatinib 1 A Pharma filmtabletta mennyiség gyermeke állapotától, testtömegétől és testmagasságától függ. A gyermekeknek és serdülőknek beadandó teljes napi adag nem haladhatja meg a 800 mg-ot CML, és a 600 mg-ot Ph-pozitív ALL esetén. A kezelés során gyermeke a napi adagot egyszerre, vagy két részre elosztva is beveheti (a felét reggel, a másik felét este).

Mikor és hogyan kell szedni az Imatinib 1 A Pharma filmtablettát?
· Az Imatinib 1 A Pharma filmtablettát étkezés közben vegye be. Ez segít elkerülni az Imatinib 1 A Pharma filmtabletta szedése alatt jelentkező gyomorpanaszokat.
· A tablettát egészben, egy nagy pohár vízzel kell lenyelni.

Ha nem tudja lenyelni a tablettát, feloldhatja egy pohár szénsavmentes vízben vagy almalében:
· Minden 100 mg-os tabletta feloldásához körülbelül 50 ml folyadék szükséges. A 400 mg‑os tabletta feloldásához körülbelül 200 ml folyadék szükséges.
· Keverje egy kanállal a tabletta/tabletták teljes feloldódásáig.
· Amint a feloldódás megtörtént, azonnal igya ki a pohár teljes tartalmát. A pohár falán feloldatlan tablettanyomok maradhatnak.

Mennyi ideig kell szedni az Imatinib 1 A Pharma filmtablettát?
Az Imatinib 1 A Pharma-t naponta szedje mindaddig, amíg kezelőorvosa előírja.

Ha az előírtnál több Imatinib 1 A Pharma filmtablettát vett be
Ha véletlenül az előírtnál több tablettát vett be, azonnal beszéljen kezelőorvosával. Orvosi megfigyelésre lehet szüksége. A gyógyszer csomagolását vigye magával.

Ha elfelejtette bevenni az Imatinib 1 A Pharma filmtablettát
· Ha elfelejtett bevenni egy adagot, vegye be, amint eszébe jut. Azonban, ha a következő esedékes adag bevételének időpontja már nagyon közel van, hagyja ki az elfelejtett adagot.
· Ezután folytassa a gyógyszer szedését a szokásos adagolási rend szerint.
· Ne vegyen be kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A mellékhatások rendszerint enyhék vagy közepesen súlyosak.

Néhány mellékhatás súlyos lehet. Azonnal forduljon kezelőorvosához, ha az alábbiak közül bármelyiket észleli:

Nagyon gyakori mellékhatás (10-ből több mint 1 beteget érinthet) vagy gyakori mellékhatás (10-ből legfeljebb 1 beteget érinthet):
· Gyors testtömeg-gyarapodás. Az Imatinib 1 A Pharma filmtabletta hatására szervezete vizet tarthat vissza (úgynevezett súlyos folyadékretenciót okozva).
· Fertőzésre utaló jelek, például láz, nagyfokú hidegrázás, torokfájás, szájfekélyek. Az Imatinib 1 A Pharma filmtabletta csökkentheti a vérben a fehérvérsejtek számát, ezáltal Ön könnyebben kapja el a fertőzéseket.
· Váratlan vérzés vagy véraláfutás (ami anélkül jelentkezik, hogy megsérült volna).

Nem gyakori mellékhatás (100-ból legfeljebb 1 beteget érinthet) vagy ritka mellékhatás (1000-ből legfeljebb 1 beteget érinthet):
· Mellkasi fájdalom, szabálytalan szívverés (szívproblémákra utaló jelek).
· Köhögés, légszomj vagy fájdalmas légzés (tüdőproblémákra utaló jelek).
· Kábultság, szédülés vagy ájulásközeli érzés (alacsony vérnyomásra utaló jelek).
· Hányinger étvágytalansággal, sötét színű vizelettel, vagy a bőr, illetve a szemfehérje besárgulásával (májproblémákra utaló jelek).
· Bőrkiütés, bőrpír, hólyagokkal az ajkakon, szemeken, bőrön vagy a szájban, a bőr hámlása, láz, a bőr felszínéből kiemelkedő vörös vagy lila foltok, viszketés, égő érzés, gennyes hólyagokkal jelentkező bőrkiütés (bőrproblémákra utaló jelek).
· Súlyos hasi fájdalom, vér a hányadékban, a székletben vagy a vizeletben, fekete széklet (gyomor-bél rendszeri problémákra utaló jelek).
· A vizelet mennyiségének nagymértékű csökkenése, szomjúságérzés (veseproblémákra utaló jelek).
· Hányinger hasmenéssel és hányással, hasi fájdalom vagy láz (bélproblémákra utaló jelek).
· Erős fejfájás, a végtagok vagy az arcizmok gyengesége vagy bénulása, nehezített beszéd, hirtelen eszméletvesztés (idegrendszeri problémákra, mint például a koponyán belüli vagy az agyban kialakuló vérzésre vagy ödémára utaló jelek).
· Sápadt bőr, fáradtság és légszomj, valamint sötét vizelet (alacsony vörösvértestszámra utaló jelek).
· Szemfájdalom vagy a látás romlása, szemen belüli vérzés.
· Fájdalom a csontokban vagy az ízületekben (csontelhalás jelei).
· Hólyagok a bőrön vagy a nyálkahártyákon (a pemfigusz nevű, hólyagképződéssel járó bőrbetegség jelei).
· A lábujjak és az ujjak zsibbadása vagy hidegsége (Raynaud-szindrómára utaló jelek).
· A bőr hirtelen duzzadása és vörössége (cellulitisz nevű bőrfertőzésre utaló jelek).
· Halláscsökkenés.
· Izomgyengeség és izomgörcsök szívritmuszavarral (a vérben lévő káliummennyiség változásának jelei).
· Véraláfutás.
· Gyomorfájdalom émelygéssel (hányingerrel).
· Izomgörcsök lázzal, vörösesbarna színű vizelettel, izomfájdalommal vagy izomgyengeséggel (izomproblémákra utaló jelek).
· Kismedencei fájdalom, néha hányingerrel és hányással, váratlan hüvelyi vérzéssel, szédüléssel vagy ájulásközeli érzéssel, mely az alacsony vérnyomásnak tulajdonítható (a petefészekkel vagy a méhhel kapcsolatos problémákra utaló jelek).
· Kóros laboratóriumi vizsgálati eredményekkel (például magas káliumszint, húgysavszint és kalciumszint, valamint alacsony foszfátszint a vérben) összefüggő hányinger, légszomj, rendszertelen szívverés, zavaros vizelet, fáradtság és/vagy ízületi fájdalom.
· Vérrög a kiserekben (trombotikus mikroangiopátia).

Nem ismert gyakoriságú mellékhatás (a gyakoriság a rendelkezésre álló adatokból nem állapítható meg):
· súlyos, nagy kiterjedésű bőrkiütés, hányinger, láz, bizonyos fehérvérsejtek magas száma, a bőr vagy a szemfehérje sárgás elszíneződése (sárgaság tünetei), amit nehézlégzés, mellkasi fájdalom vagy diszkomfortérzés, kórosan csökkent vizeletürítés, szomjúságérzés stb. kísér (ezek a kezeléssel összefüggő allergiás reakció jelei).
· Krónikus veseelégtelenség.
· A hepatitisz-B-fertőzés (májgyulladás) kiújulása (reaktiválódása), ha Önnek korábban volt már hepatitisz-B-fertőzése.

Azonnal forduljon kezelőorvosához, ha a fentiek közül bármelyiket észleli!

További lehetséges mellékhatások:

Nagyon gyakori mellékhatás (10-ből több mint 1 beteget érinthet)
· Fejfájás vagy fáradtság.
· Hányinger, hányás, hasmenés vagy emésztési zavarok.
· Bőrkiütés.
· Izomgörcsök vagy ízületi-, izom- vagy csontfájdalmak az Imatinib 1 A Pharma-kezelés alatt, vagy az Imatinib 1 A Pharma filmtabletta szedésének abbahagyását követően.
· Duzzanat, mint a bokaduzzanat vagy a szemtájék duzzanata.
· Testtömeg-gyarapodás.

Forduljon kezelőorvosához, ha a fent felsorolt mellékhatások súlyos formában jelentkeznek.

Gyakori mellékhatás (10-ből legfeljebb 1 beteget érinthet):
· Étvágytalanság, testtömegcsökkenés vagy ízérzési zavarok.
· Szédülés vagy gyengeség.
· Álmatlanság (inszomnia).
· Szemváladékozás viszketéssel, vörösséggel és duzzanattal (kötőhártya-gyulladás), fokozott könnyfolyás vagy homályos látás.
· Orrvérzés.
· Hasi fájdalom vagy haspuffadás, fokozott bélgáztermelődés, gyomorégés vagy székrekedés.
· Viszketés.
· Szokatlan hajhullás, hajritkulás.
· A kéz és a lábfej zsibbadása.
· Szájfekély.
· Ízületi fájdalom duzzadással.
· Szájszárazság, bőrszárazság vagy szemszárazság.
· A bőr érzékenységének csökkenése vagy fokozódása.
· Hőhullámok, hidegrázás vagy éjszakai izzadás.

Forduljon kezelőorvosához, ha a fent felsorolt mellékhatások súlyos formában jelentkeznek.

Nem gyakori mellékhatás (100-ból legfeljebb 1 beteget érinthet):
· Fájdalmas, vörös csomók a bőrön, a bőr fájdalma, a bőr kivörösödése (a bőr alatti zsírszövet gyulladása).
· Köhögés, orrfolyás vagy orrdugulás, nehéznek érzett fej vagy nyomásra fájdalom jelentkezik a szem fölötti vagy az orr két oldalán található területen, orrdugulás, tüsszögés, torokfájás, fejfájás kíséretében vagy anélkül (felső légúti fertőzés jelei).
· Lüktető fájdalom vagy pulzáló érzés formájában fellépő súlyos fejfájás, rendszerint a fej egyik oldalán, amelyet gyakran hányinger, hányás és fény- vagy hangérzékenység kísér (ezek a migrén jelei).
· Influenzaszerű tünetek (influenza).
· Fájdalom vagy égő érzés vizeletürítés közben, emelkedett testhőmérséklet, ágyéki vagy medencetáji fájdalom, vörös vagy barna színű, illetve zavaros vizelet (ezek a húgyúti fertőzés jelei).
· Az ízületekben fellépő fájdalom és duzzanat (ezek az ízületi fájdalom, orvosi nevén artralgia jelei).
· Folyamatos szomorúság és az érdeklődés elvesztése, ami gátolja a mindennapos tevékenységek elvégzésében (ezek a depresszió jelei).
· Gondterheltség és aggodalom, amelyet fizikális tünetek kísérnek, mint például zakatoló szívverés, izzadás, remegés, szájszárazság (ezek a szorongás jelei).
· Aluszékonyság, álmosság vagy túlzott mértékű alvás.
· Remegés vagy rázkódó mozdulatok (orvosi nevén tremor).
· Memóriazavar.
· Leküzdhetetlen késztetés a láb mozgatására (nyugtalan láb szindróma).
· Olyan hangok (például csengés, búgás) érzete a fülben, amelyeknek nincs külső forrása (fülzúgás).
· Magas vérnyomás (hipertenzió).
· Böfögés.
· Ajakgyulladás.
· Nyelési nehézség.
· Fokozott izzadás.
· A bőr elszíneződése.
· Törékeny körmök.
· Piros göbök vagy fehér közepű pattanások a hajszálak tövében, amelyek fájdalommal, viszketéssel vagy égő érzéssel járhatnak (ezek a hajtüszőgyulladás, más néven follikulitisz jelei).
· Pikkelyes hámlással vagy lemezes hámlással járó bőrkiütés (exfoliatív bőrgyulladás).
· Az emlőszövet megnagyobbodása (akár férfiaknál, akár nőknél is előfordulhat).
· Tompa fájdalom és/vagy nehézérzés a herében vagy a has alsó részén, fájdalom vizeletürítés, közösülés vagy ejakuláció közben, véres vizelet (ezek a hereödéma jelei).
· A hímvessző-merevedés elérésének vagy fenntartásának sikertelensége (merevedési zavar).
· Erős vérzéssel járó vagy rendszertelen menstruáció.
· A nemi izgalom elérésének/fenntartásának nehézsége.
· Csökkent nemi vágy.
· Mellbimbófájdalom.
· Általános rossz közérzet.
· Vírusfertőzés, például ajakherpesz.
· Vesét érintő betegség miatt kialakuló fájdalom a hát alsó részén.
· Gyakoribb vizeletürítés.
· Megnövekedett étvágy.
· Fájdalom vagy égő érzés gyomortájon és/vagy a mellkason belül (gyomorégés), hányinger, hányás, a gyomorsav visszafolyása a nyelőcsőbe, teltség- és puffadásérzet, fekete széklet (ezek a gyomorfekély jelei).
· Ízületi és izommerevség.
· Rendellenes laborvizsgálati eredmények.

Forduljon kezelőorvosához, ha az előbbi mellékhatások súlyos formában jelentkeznek.

Ritka mellékhatás (1000-ből legfeljebb 1 beteget érinthet):
· Zavartság.
· Görcs(ök) és csökkent tudatállapot (görcsrohamok).
· A köröm elszíneződése.

Nem ismert gyakoriságú mellékhatás (a gyakoriság a rendelkezésre álló adatokból nem állapítható meg):
· A tenyér és a talp kivörösödése és/vagy duzzadása, ami zsibbadással és égő érzéssel járhat.
· Fájdalmas és/vagy hólyagos bőrelváltozások.
· Lassabb növekedés gyermekeknél és serdülőknél.

Forduljon kezelőorvosához, ha a fent felsorolt mellékhatások bármelyike súlyos formában jelentkezik Önnél.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell az Imatinib 1 A Pharma filmtablettát tárolni?

A gyógyszer gyermekektől elzárva tartandó!

A dobozon és buborékcsomagoláson feltüntetett lejárati idő (Felhasználható:/Felh.:) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Ne alkalmazza ezt a gyógyszert, ha bármilyen sérülést észlel rajta, vagy úgy látja, hogy a csomagolást korábban már felnyitották.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz az Imatinib 1 A Pharma filmtabletta?

· A készítmény hatóanyaga az imatinib-mezilát.
· Az Imatinib 1 A Pharma 100 mg filmtabletta 100 mg imatinibnek megfelelő imatinib-mezilátot tartalmaz.
· Az Imatinib 1 A Pharma 400 mg filmtabletta 400 mg imatinibnek megfelelő imatinib-mezilátot tartalmaz.
· Egyéb összetevők: Tablettamag: magnézium-sztearát. A tablettabevonat összetétele: hipromellóz 2910, titán-dioxid (E171), makrogol 8000 (E1521), talkum (E553b)

Milyen az Imatinib 1 A Pharma filmtabletta külleme és mit tartalmaz a csomagolás?

Imatinib 1 A Pharma 100 mg filmtabletta
Fehér vagy törtfehér színű, kerek, metszett élű filmtabletta, egyik oldalán „H”, másik oldalán „19” mélynyomású jelzéssel, az „1” és „9” számokat bemetszés választja el egymástól, átmérője 7,05–7,25 mm, vastagsága 3,0–3,6 mm.

A készítmény az alábbi kiszerelésben kerül forgalomba:
30, 60, 90 és 120 db filmtabletta PVC/Al/OPA//Al buborékcsomagolásban és dobozban.
30 × 1, 60 × 1, 90 × 1 és 120 × 1 db filmtabletta adagonként perforált PVC/Al/OPA//Al buborékcsomagolásban és dobozban.

Imatinib 1 A Pharma 400 mg filmtabletta
Fehér vagy törtfehér színű, kapszula alakú, metszett élű filmtabletta, egyik oldalán „H”, másik oldalán „20” mélynyomású jelzéssel, a „2” és „0” számokat bemetszés választja el egymástól, hosszúsága 14,9–15,1 mm, szélessége 6,4–6,6 mm, vastagsága 5,2–6,0 mm.

A készítmény az alábbi kiszerelésben kerül forgalomba:
30, 60, 90 db filmtabletta PVC/Al/OPA//Al buborékcsomagolásban és dobozban.
30 × 1, 60 × 1 és 90 × 1 db filmtabletta adagonként perforált PVC/Al/OPA//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
1 A Pharma GmbH
Industriestrasse 18
83607 Holzkirchen
Németország

Gyártó
Pharmadox Health care Ltd.
KW20A Kordin Industrial Park
Paola, PLA 3000
Málta

Salutas Pharma GmbH
Otto-von-Guericke-Allee 1
39179 Barleben, Sachsen-Anhalt
Németország

Imatinib 1 A Pharma 100 mg filmtabletta
OGYI-T-24777/01	30×	buborékcsomagolásban
[bookmark: _Hlk164159621]OGYI-T-24777/02	30×1	adagonként perforált buborékcsomagolásban
OGYI-T-24777/03	60×	buborékcsomagolásban
OGYI-T-24777/04	60×1	adagonként perforált buborékcsomagolásban
OGYI-T-24777/05	90×	buborékcsomagolásban
OGYI-T-24777/06	90×1	adagonként perforált buborékcsomagolásban
OGYI-T-24777/07	120×	buborékcsomagolásban
OGYI-T-24777/08	120×1	adagonként perforált buborékcsomagolásban

Imatinib 1 A Pharma 400 mg filmtabletta
OGYI-T-24777/09	30×	buborékcsomagolásban
OGYI-T-24777/10	30×1	adagonként perforált buborékcsomagolásban
OGYI-T-24777/11	60×	buborékcsomagolásban
OGYI-T-24777/12	60×1	adagonként perforált buborékcsomagolásban
OGYI-T-24777/13	90×	buborékcsomagolásban
OGYI-T-24777/14	90×1	adagonként perforált buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Imatinib 1A Pharma GmbH 100 mg – Filmtabletten
Imatinib 1A Pharma GmbH 400 mg – Filmtabletten

	Hollandia
	Imatinib 1A Pharma 100 mg filmomhulde tabletten
Imatinib 1A Pharma 400 mg filmomhulde tabletten

	Magyarország
	Imatinib 1 A Pharma 100 mg filmtabletta
Imatinib 1 A Pharma 400 mg filmtabletta




A betegtájékoztató legutóbbi felülvizsgálatának dátuma: 2026. augusztus.

